פרלמנט נשים

פרלמנט נשים - במה חודשית לפוליטיקה מזווית אחרת הוא במה לדיון ביקורתי ופמיניסטי על המדיניות השלטת והשיח הציבורי הרווח בישראל.

הרקע והמטרות של הפרלמנט 
פרלמנט נשים הוקם בנובמבר 1999, על ידי תנועת ש.י.ן (התנועה לשוויון בייצוג נשים), ה"ן (הרצליה נשים), קרן פרידריך אברט, מכללת בית ברל ועיריית הרצליה.

מאז הקמתו של הפרלמנט בנובמבר 1999 ועד אוקטובר 2006, הוא קיים 44 מושבים. מושבי הפרלמנט נערכו בכל רחבי הארץ: הרצליה, קריית שמונה, באר שבע, ירושלים, תל אביב, חיפה, חולון, פקיעין, כפר סבא, רמת גן, גבעתיים, ראש העין, בית חשמונאי, טירה, דליית אל-כרמל, כפר יונה, ראשון לציון, ג'סר אל-זרקא, שוהם, באקה אל-גרבייה, מועצה אזורית גזר ומועצה אזורית לב השרון וכן במסגרות: מכללת בית ברל, בית הסוהר נווה תרצה,צריפין ובמכללת אלקאסמי.

מושבי הפרלמנט:
 יצירת בולטות בשיח הציבורי לפן הפמיניסטי ולעמדות מקוריות וביקורתיות של נשים ממגוון מסגרות השתייכות ופעילות. מושבי הפרלמנט עסקו בנושאים מגוונים והם הדגישו את ההיבט הפמיניסטי בכל נושא: מסוגיית תקציב המדינה, שכר המינימום, מדיניות החינוך והרווחה, סוגיות של שלום, מלחמה, תקשורת וכלכלה, אלימות, פשע וטרור, תחרויות יופי ודוגמנות, זנות, סחר בנשים, פורנוגרפיה, שירות צבאי, קשרי הון ושלטון, יזמות, ההשכלה הגבוהה, חזקת הגיל הרך, ועד סוגיית הוצאת ילדים מהוריהם על ידי מוסדות השלטון, מאז פרשת ילדי תימן ועד היום;
 השגת בולטות לנשים מוכשרות בעלות תרומה ייחודית והישגים חברתיים ומקצועיים בחיים הציבוריים בישראל. למעלה מ-220 דוברות הציגו עמדות, עדויות, ופרשנויות במושבי הפרלמנט. הן ייצגו קולות של נשים בישראל, מתחומי הפרופסיות, האקדמיה, הפעילות החברתית והיצירה האמנותית. הדוברות באו מקבוצות שונות: יהודיות, ערביות, מזרחיות, אשכנזיות, ותיקות, עולות חדשות, צעירות, מבוגרות, דתיות, חילוניות, לסביות, ימניות, שמאלניות ועוד.

 פמיניזם צומח ארגון מושבי הפרלמנט במקומות שונים בארץ וההתמדה בקיום ששה מושבים מדי שנה,.

בהשפעת דיוני הפרלמנט נערכו דיונים, כנסים ופעילויות נוספות. כגון:
 בהמשך לדיוני הפרלמנט בנושאים הקשורים למקומה של הזנות בחברה ולטיפולן של הרשויות בזנות, סחר בנשים ופורנוגרפיה, קיימה תנועת ש.י.ן, בשיתוף עם התנועה לגבריות חדשה, שלושה כנסים.
 בעקבות דיוני הפרלמנט בנושא הפורנוגרפיה הוקמה קואליציה של ארגוני נשים וארגונים חברתיים למאבק בפורנוגרפיה. בזכות פעילות זו ובזכות תמיכה שלה המפלגות הדתיות עבר בכנסת חוק נגד שידורי פורנוגרפיה בטלוויזיה;
 בעקבות מושב הפרלמנט שהתקיים בפקיעין ועסק במקומן של נשים ביחסים בין העדות והדתות התקיים בחיפה כנס ראשון של נשים מוסלמיות, דרוזיות ונוצריות;
 דיוני הפרלמנט על יחסי יהודים-ערבים הצמיחו רשת נשים מנהיגות, יהודיות וערביות - "אנואר" (אורות, בערבית), הפועלת לקידום נשים בישראל ולמען שוויון בין הקבוצות. אנואר ארגנה עד כה סמינרים וכנסים משותפים בשפיים, בפקיעין, בכפר ערה, בבית ברל, בקלנסואה, בהרצליה ובנצרת. הכנסים עסקו בנושא "מעמד האישה" בקבוצות החברתיות-דתיות השונות, ב"נאכבה", במקומן של נשים בפוליטיקה, במלחמת לבנון השנייה ועוד; פעילות זו התמקדה בתשס'ה ביצירת רשת נשים משותפת לאנואר ולנשים בג'יסר א-זרקא והצמיחה את מושב הפרלמנט על "נשים נגד נשק" אשר הוקיע את השימוש הנרחב בנשק על ידי גברים בכפר בפרט ובחברה הישראלית בכלל;
 בעקבות דיוני הפרלמנט בראש העין על הוצאת ילדים מרשות הוריהם, מאז פרשת ילדי תימן ועד היום, הוקמה קואליציה של ארגוני נשים וארגונים חברתיים, שפועלת לשינוי המדיניות הממשלתית בסוגיה זו ולהעברת מרכז הכובד של הטיפול ברווחת הילד למשפחה ולקהילה.
 חנה בית הלחמי, פרופ' אסתר הרצוג ופרופ' סמדר לביא הובילו החל מ 2004 להקמת קואליציית ארגוני נשים למען אמהות וילדים, נגד השינוי בסעיף הנקרא "חזקת הגיל הרך", הקובע כי ילדים עד גיל 6, להורים מתגרשים, יישארו בהיעדר הסכמה בין ההורים אצל אימם. הקואליציה הצליחה לעורר דיון ציבורי נרחב וביקורת קשה על כוונת שרת המשפטים, ציפי לבני, לבטל את הסעיף.
 פרלמנט נשים היה שותף להקמת קואליציית ארגונים פמיניסטיים לקראת הבחירות לכנסת ב-2006 וערך מושב שבו הציגו חברות הקואליציה "עקרונות חברתיים כלכליים" בפני נציגי הסיעות המתמודדות.
 הפרלמנט פתח בקמפיין למען בחירת אישה ראשונה לנשיאת המדינה. בעקבות המושב שעסק בנושא זה, ואשר בו הוצגה מועמדותן של שש נשים, הודיעה ח"כ קולט אביטל על התמודדותה.

קישורים חיצוניים 
 אתר פרלמנט נשים

הערות שוליים

ארגונים פמיניסטיים בישראל